Sibanye Stillwater reik artikel 189-kennisgewing uit - Solidariteit WêreldSolidariteit Wêreld
Tuis › Mediaverklarings › Sibanye Stillwater reik artikel 189-kennisgewing uit
Gideon du Plessis, hoofsekretaris van Solidariteit, het gesê dat die artikel 189-kennisgewing wat Sibanye Stillwater vandag uitgereik het, en wat 6 678 (kontrakteurs ingesluit) werksverliese tot gevolg kan hê, nie as ʼn verassing kom nie. Sibanye het al in Junie 2018 met die afskop van die goudsektor se salaris-onderhandelinge aangedui dat ʼn ongunstige loonskikking duisende werksverliese tot gevolg sal hê. Die uiteinde was dat die vakbonde Solidariteit, Uasa en Num na drie maande se intensiewe onderhandelinge teen einde 2018 ʼn loonooreenkoms met Sibanye onderteken het met die doel om werksverliese te beperk, of te voorkom.
Volgens Du Plessis is dit betreurenswaardig dat Amcu se bekwame onderhandelaars na drie maande se onderhandelinge vervang is deur nuwe onderhandelaars wat glad nie die volhoubaarheid van die goudsektor en veral Sibanye in ag wou neem nie en duidelik ʼn verskuilde agenda gehad het. “Die uiteinde was ʼn vernietigende staking wat al sedert 21 November 2018 aan die gang is,” het Du Plessis gesê.
Volgens Du Plessis het die leierskap van Solidariteit en Num na aanvang van die staking Amcu gemaan om nie te staak nie weens die katastrofiese gevolge wat dit vir alle werkers sal inhou. “Ons smekinge het egter op dowe ore geval, en die hartseer ironie is dat dit nou hoofsaaklik Amcu-lede is wat die hardste deur die afleggings getref gaan word, ” het Du Plessis gesê.
Du Plessis het verder aangedui dat dit hoofsaaklik Amcu-lede is wat by die verliesmakende skagte werksaam is, en dat dié lede reeds meer as drie maande se salaris weens die staking verbeur het. “As die vermenigvuldigingsfaktor van ʼn gemiddeld van 10 afhanklikes per mynwerker gebruik word, het Amcu nou derduisende onskuldige mense in armoede gedompel. Benewens die werksverliese is daar reeds ʼn groot aantal mense vermoor en tientalle huise afgebrand wat direk aan die staking gekoppel word,” het Du Plessis bygevoeg.
Solidariteit doen weereens ʼn beroep op Amcu se leierskap om nie saam met Eskom die grootste vernietiger van werk in die mynbedryf te word nie en die staking tot ʼn einde te bring. “Die vakbonde in die mynbedryf sal nou eerder sy-aan-sy moet sit om tydens die afleggingskonsultasies te poog om alternatiewe en oplossings op die tafel te plaas om afleggings te voorkom, of ten minste te beperk,” het Du Plessis afgesluit.